Brian Mikkelsen (KF), 2011-03-22:
Der er tale om et lovforslag, som først og fremmest skal sikre, at vores markedsføringslov er i overensstemmelse med EU-retten.
Samtidig foreslår vi jo, at man ophæver kravet til skiltningen ved organiseret rabat, ligesom vi også foreslår at nedlægge Forbrugerforum.
Lad os tage sagen omkring EU-Domstolen først.
Jeg tror, der har været lidt forvirring hos en enkelt af ordførerne omkring problematikken om EU-Domstolen.
Som bekendt har EU-Domstolen afsagt tre domme, som betyder, at vi ikke kan opretholde markedsføringslovens forbud mod rabatkuponer og købsbetingede konkurrencer.
For at gøre det tydeligt, hvilke krav der gælder, hvis man som erhvervsdrivende ønsker at anvende f.eks. rabatkuponer, så ønsker vi at præcisere den nuværende bestemmelse om salgsfremmende foranstaltninger.
Med den ændring bliver rammerne for brugen af salgsfremmende foranstaltninger klare.
F.eks. fremgår det af forslaget, at det ved brugen af rabatkuponer skal være relevant at oplyse, hvordan rabatten beregnes, hvilke produkter kuponerne gælder for, og oplysninger om, hvor kuponen kan indløses, og om kuponens gyldighedsperiode.
Forbrugeren skal således have de oplysninger, der er nødvendige, for at forbrugeren kan træffe et valg om, hvorvidt han eller hun ønsker at anvende f.eks. en rabatkupon.
Bestemmelsen har desuden begrænset betydning.
Da Markedsføringsudvalget i 2005 afgav betænkning om revision af markedsføringsloven, var det Konkurrencestyrelsens vurdering, at den organiserede rabat havde en meget begrænset betydning for prisniveauet, ligesom bestemmelsen også kun har en meget begrænset salgsfremmende effekt for de erhvervsdrivende.
Det er endvidere vurderingen, at indsatsen for at skabe gennemsigtighed og klarhed for forbrugerne sker mere effektivt, f.eks. gennem retningslinjer for prismarkedsføring.
Det er Forbrugerombudsmanden for øvrigt enig i.
Så med baggrund i, at bestemmelsen pålægger de erhvervsdrivende en række byrder, der ikke står mål med den effekt, som bestemmelsen har, foreslår vi at ophæve markedsføringslovens § 16 om organiseret rabat.
Det tredje formål med lovforslaget er som nævnt at nedlægge Forbrugerforum.
Forbrugerforum blev oprettet i 2003 og er et uafhængigt forum, der er sammensat af erhvervs- og forbrugerorganisationer.
Dengang var formålet med Forbrugerforum at fremme dialogen mellem forbrugerne, erhvervsliv og myndigheder om at skabe gode forbrugerforhold.
Erfaringerne gennem de sidste år har dog vist, at det har været vanskeligt for Forbrugerforum at levere den forventede rådgivning.
Derfor foreslås det, at Forbrugerforum nedlægges.
Med nedlæggelsen af Forbrugerforum vil der i stedet foregå en mere effektiv og målrettet dialog med relevante interessenter, så vi også fremadrettet sørger for at have en tæt dialog direkte med de relevante interessenter på forbrugerområdet.
Med lovforslaget viderefører vi desuden hjemmelen til at gennemføre test af varer og tjenesteydelser og til at anvende anonym informationsindsamling fra lov om Forbrugerforum, som nu nedlægges.
Der er tale om en videreførelse af en allerede eksisterende hjemmel, så forslaget ændrer med andre ord ikke på rammerne for, hvordan testene gennemføres.
Jeg ser frem til udvalgets velvillige behandling af forslaget.
Jeg kan roligt betro spørgeren, at den danske regering og jeg som minister og også min forgænger har kæmpet en hård kamp for de danske interesser og har været i tæt dialog med Kommissionen om den her sag.
Men på et tidspunkt må der jo konkluderes, også fra Kommissionen side, og der har vi ikke kunne gøre mere end det, vi har gjort.
Der har været en meget tæt dialog omkring de her ting.
Vi har kæmpet med al udrustningen på til den bitre ende, om jeg så må sige, men på et tidspunkt skal der, uanset hvor meget man kæmper, være en dommer, som kommer ind og dømmer.
I det her tilfælde har Kommissionen klart sagt til os, at vi ikke kan opretholde det forbud.